ভারত ও বাংলাদেশের মধ্যে বিলাসবহুল ক্রুজে যাত্রী পরিষেবা চালু হতে চলেছে। গত বৃহস্পতিবার নয়াদিল্লিতে দু’দেশের সচিবদের মধ্যে এ বিষয়ে কথা হওয়ার পরে সিদ্ধান্ত নেওয়া হয়েছে। চূড়ান্ত হয়ে গিয়েছে স্ট্যান্ডার্ড অপারেটিং প্রসিডিওর (এসওপি)। 
আন্তর্জাতিক সংবাদমাধ্যম ‘বাংলাদেশটুডে’-তে প্রকাশিত প্রতিবেদন থেকে জানা যাচ্ছে, ‘ভিভাডা ক্রুজ’ সংস্থার পক্ষ থেকে এই বিলাসবহুল ক্রুজ চালানো হবে। তিনতলা ক্রুজটির নাম ‘পরমহংস’। অত্যাধুনিক ঝকঝকে এই ক্রুজে ২৬টি শীতাতপ নিয়ন্ত্রিত কক্ষ রয়েছে। থাকবে স্পা, জিম, রেস্তোরাঁ ও পানশালা। 
ওই প্রতিবেদন থেকে জানা যাচ্ছে, ১৩ দিন ও ১৪ রাতের প্যাকেজের প্রথম চার দিন ক্রুজ চলবে কলকাতার গঙ্গা সংলগ্ন ট্যুরিস্ট স্পটে। পরে এ দেশের অন্তর্গত সুন্দরবনে প্রবেশ করবে ওই ক্রুজ। 
ষষ্ঠ দিনে ক্রুজ প্রবেশ করবে বাংলাদেশে। প্রথমে বাংলাদেশের অন্তর্গত সুন্দরবন ও পরে নারায়ণগঞ্জ নদী বন্দর হয়ে প্রাচীন বাংলার রাজধানী পানমা সিটি। একেবারে শেষে ক্রুজ পৌঁছবে ঢাকায়।
এই ক্রুজে চড়তে খরচ পড়বে বিজনেস ক্লাসের জন্য ১৭, ৮৭৫ টাকা ও ইকনমি ক্লাসের জন্য ১৬, ৫০০ টাকা। 
তবে এই ক্রুজ চলার ক্ষেত্রে একটি শর্ত রয়েছে। অন্তত ১৫টি রুমে বুকিং না হলে ক্রুজ চলবে না। তা ছাড়া এই পরিষেবা রোজ মিলবে না।